Prasība, kas celta 2024. gada 26. janvārī – LGAI Technological Center un jtsec Beyond IT Security/EUSPA
(Lieta T-41/24)
Tiesvedības valoda – spāņu
Lietas dalībnieki
Prasītājas: LGAI Technological Center, SA (Cerdanyola del Vallés, Spānija), jtsec Beyond IT Security, SL (Granada, Spānija) (pārstāvji: X. Codina García-Andrade, J. Martínez Gimeno un M. Vélez Fraga, advokāti)
Atbildētāja: Eiropas Savienības Kosmosa programmas aģentūra (EUSPA)
Prasījumi
Prasītāju prasījumi Vispārējai tiesai ir šādi:
atcelt Eiropas Savienības Kosmosa programmas aģentūras (EUSPA) izpilddirektora 2024. gada 16. janvāra lēmumu, kas pieņemts iepirkuma procedūrā EUSPA/OP/01/23;
piespriest EUSPA atlīdzināt tiesāšanās izdevumus.
Pamati un galvenie argumenti
Prasības pamatošanai prasītājas izvirza piecus pamatus.
Pirmais pamats attiecas uz Eiropas Savienības Pamattiesību hartas (turpmāk tekstā – “Harta”) 41. panta pārkāpumu.
Šī pamata pamatojumam tiek norādīts, ka EUSPA neļāva prasītājām sniegt savus apsvērumus, pirms tā pieņēma lēmumu neizvēlēties viņu piedāvājumu. Tā kā tas bija individuāls un nelabvēlīgs lēmums, EUSPA esot bijis jāidentificē savas bažas un jādod prasītājām iespēja aizstāvēt savas tiesības.
Otrais pamats attiecas uz Finanšu regulas 1 170. pantā, LESD 296. pantā un Hartas 41. pantā paredzētā pienākuma norādīt pamatojumu neizpildi.
Šā pamata pamatojumam tiek apgalvots, ka lēmuma pamatojums ir nepietiekams un neskaidrs, jo tajā nav norādīti konkrētie aspekti, kuru dēļ EUSPA secinājusi, ka nav izpildīts atbilstības nosacījums, kā rezultātā prasītājas izslēgtas no iepirkuma procedūras. Turklāt ir norādīti divi savstarpēji pretrunīgi pamatojumi.
Trešais pamats attiecas uz pienākuma izvērtēt piedāvājumus atbilstoši specifikācijās norādītajiem kritērijiem, kā noteikts Finanšu regulas 160., 167., un 170. pantā un tās pielikuma 29.3. pantā, pārkāpumu saistībā ar Hartas 41. pantā paredzēto labas pārvaldības principu.
Šā pamata pamatojumam tiek apgalvots, ka EUSPA pieņēma lēmumu neizvēlēties piedāvājumu, balstīdamās uz kritēriju, kurš nav norādīts iepirkuma procedūras specifikācijās. Proti, lēmumā norādīts, ka piedāvājums netiek pieņemts tādēļ, ka “šķiet”, ka nav izpildīts atbilstības nosacījums. Specifikācijas ļaujot pieņemt lēmumu neizvēlēties piedāvājumu vien tad, ja nav izpildīts atbilstības kritērijs, nevis tad, ja “šķiet”, ka tas nav izpildīts.
Ceturtais pamats attiecas uz acīmredzamu kļūdu vērtējumā, piemērojot atbilstības kritēriju attiecībā uz pretendentiem, kas ir trešās valsts subjekta kontrolē (Finanšu regulas 160. pants, 167. panta 2. punkts, 170. pants un tās pielikuma 29.3. pants).
Šā pamata pamatojumam tiek apgalvots, ka apstrīdētais lēmums, šķiet, norāda, ka prasītāju piedāvājums nav izvēlēts tādēļ, ka prasītājas nav pierādījušas, ka atbilst šim nosacījumam. Tomēr, ņemot vērā visus iesniegtos dokumentus, nevar apgalvot, ka prasītājas ir trešās valsts subjekta kontrolē.
Piektajā pamatā tiek apgalvots, ka ir pārkāpts samērīguma princips kopsakarā ar pēc iespējas lielākas konkurences principu, ko paredz Finanšu regulas 160. panta 1. un 2. punkts, un iepirkuma principi, kas izriet no primārajām tiesībām, kā arī Līgumos garantētie brīvas pārvietošanās un aprites principi (LESD 18., 49., 56. un 63. pants).
Šā pamata pamatojumam tiek apgalvots, ka Aģentūrai bijis jāņem vērā mazāk apgrūtinošas alternatīvas, kas paredzētas iepirkumam piemērojamajā nozares tiesiskajā regulējumā, piemēram, jāpieprasa konkrēti paskaidrojumi no prasītājām vai jāizvērtē, vai ir piemērojams Regulas (ES) 2021/696 1, ar ko izveido Savienības kosmosa programmu un Eiropas Savienības Kosmosa programmas aģentūru, 24. panta 4. punktā paredzētais mehānisms.
____________
1     Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV 2018, L 193, 1. lpp.)
1     Eiropas Parlamenta un Padomes Regula (ES) 2021/696 (2021. gada 28. aprīlis), ar ko izveido Savienības kosmosa programmu un Eiropas Savienības Kosmosa programmas aģentūru un atceļ Regulas (ES) Nr. 912/2010, (ES) Nr. 1285/2013 un (ES) Nr. 377/2014 un Lēmumu Nr. 541/2014/ES (OV 2021, L 170, 69. lpp.).